Banjir utara Semenanjung Malaysia 2010

Banjir utara Semenanjung Malaysia 2010 merupakan suatu peristiwa apabila negeri Perlis dan sebahagian besar negeri Kedah ditenggelami banjir pada awal bulan November 2010. Banjir menyebabkan sekitar 50,000 orang penduduk dipindahkan ke pusat-pusat pemindahan. Banjir ini juga turut meragut empat korban nyawa, serta menyebabkan hampir semua jenis pengangkutan darat di kawasan-kawasan yang terlibat dengan banjir terputus.

Punca banjir 

Hujan lebat selama dua hari berturut-turut diakibatkan oleh lekukan tropika yang terbentuk di Laut China Selatan, merentasi Semenanjung Malaysia. Hujan lebat juga turut melanda Thailand, dan juga menyebabkan banjir teruk di situ.

Kerosakan 

Banjir menyebabkan pengangkutan darat Kedah dan Perlis terjejas. Landasan kereta api serta jalan-jalan raya utama termasuklah Lebuhraya Utara-Selatan terpaksa ditutup. Lapangan Terbang Sultan Abdul Halim, Alor Setar juga dihentikan operasi serta ditutup apabila landasan kapal terbang telah dinaiki air. Hal ini menyebabkan helikopter sebagai satu-satunya pengangkutan di dalam Kedah dan Perlis yang boleh digunakan. Banjir juga mencemari bekalan air di Kedah dan Perlis, dan bekalan ehsan dari negeri Perak disumbangkan oleh Menteri Besar Perak, Dato' Seri Dr Zambry Abdul Kadir.

Industri utama di Kedah dan Perlis, iaitu pengeluaran beras juga menerima kesan yang teruk akibat banjir. Menurut Kerajaan Persekutuan, lebih 45,000 hektar sawah padi di Kedah mengalami kemusnahan. Oleh hal yang demikian, kerajaan memperuntukkan 26 juta ringgit sebagai bantuan kepada para petani untuk kedua-dua negeri.

Banjir meragut lebih kurang empat orang di Kedah, termasuk seorang warganegara asing. Lebih kurang 50,000 orang dipindah ke tempat lain, banjir juga menenggelamkan rumah Menteri Utama Kedah, Dato' Seri Ustaz Haji Azizan Abdul Razak. Manakala kira-kira dua pertiga kawasan negeri Perlis ditenggelami air.

Kelantan juga dilanda musibah banjir ini, dan beberapa buah sekolah ditutup.

Reaksi 

Banjir ini mencetuskan konflik politik kerajaan negeri Kedah. Menteri Perumahan dan Kerajaan Tempatan dan MP Alor Setar, Chor Chee Heung, Barisan Nasional, mengkritik kerajaan negeri Kedah atas kelambatan pemberian bantuan kepada mangsa banjir. Bertambah buruk lagi apabila rumahnya di Alor Setar juga dilanda banjir. Timbalan Perdana Menteri Malaysia, Tan Sri Muhyiddin Yassin menjelaskan bahawa kerajaan Negeri bertanggungjawab dalam membantu mangsa-mangsa banjir. Menteri Besar Kedah pula menyatakan bahawa kerajaan negeri bertindak pantas dalam isu ini serta bantuan berupa RM 300,000 telah disumbangkan kepada mereka yang terjejas dalam banjir. Sultan Kedah Sultan Abdul Halim menitahkan agar perselisihan politik diketepikan dalam usaha membantu mangsa banjir.

Lihat juga 
 Banjir China 2010
 Banjir Thailand 2010
 Siklon Jal

Rujukan 

Banjir di Malaysia
Banjir 2010
Peristiwa di Kedah
Peristiwa di Perlis